《再寄云门运禅师》
宋代·颜复

云门山巅樱叶青，云门山脚阴溪鸣。山翁毁服惧世荣，大心圆静无能名。

松间一饭养槁形，石壁几见秋苔生，爱山不免搜其情。

缀拾短阕成长行，施子传来奇可惊。爽阔空谷天外声，高风摆荡疑茎英。

作者简介：徐州彭城人，字长道。颜太初子。仁宗嘉祐中赐进士。历校书郎、国子直讲。哲宗元祐初为太常博士，请会萃古今典范为五礼书，又请考正祀典，多为朝廷所纳。累拜中书舍人兼国子祭酒。卒年五十七。